Kad se poklope talent i upornost:

 **Besplatni odmor s bazenskom vodom**

Neke se prilike grade godinama, ponekad nam se čini da se trudimo uzalud, no kada trud dođe na naplatu, dolazi sa stilom!

Bio je početak listopada, a ja još nisam posjetila stranicu Hrvatskog školskog sportskog saveza kako bih  napravila iskaznicu za natjecanje u plivanju. Kao da sam znala da se zbog korone neću moći natjecati na županijskom natjecanju. Jedino što sam mogla je navijati za svoju ekipu i nadati se da ako pobijede, idemo na državno natjecanje u Rijeku.

Naravno, tko bi sumnjao u njih? Osvojili su prvo mjesto na natjecanju te donijeli pobjedu sa sobom kući. Bila sam odlučna i spremna za državno natjecanje koje se krajem studenoga održalo u Rijeci. Obećala sam sama sebi da me ništa u tome neće spriječiti.

 **Testiranje prije polaska**

Probudilo me odzvanjanje mobitela i zvuk koji sam mrzila i zaboravila promijeniti. Mama me odvela na testiranje koje smo brzo obavile, iako je red bio dugačak kao kralježnica od žirafe. Navečer sam spakirala svoje stvari za Rijeku i dobro se opremila bacivši u torbu i jednu knjigu s namjerom da je napokon pročitam, duboko uvjerena da će mi tih nekoliko dana biti najbolji prijatelj.

 **Put kojem nema kraja**

Polazak je bio u 9 i 45 tog jutra, 30.studenoga 2021. Ustala sam ranije, s dobrom voljom i uzbuđenjem kako bih se dodatno mogla spremiti i biti sigurna da je sve spremno za dugo putovanje do Rijeke, točnije Opatije gdje smo morali prenočiti. To me najviše brinulo, s kim ću biti u sobi. Mama mi je složila tri sendviča od čajne salame i sira, kupila dvije vode i neki smoki.

Tata me dovezao do škole s puno pozdrava i zaželjene sreće prije putovanja. Dok sam se pojavila ispred učiteljice, uvalila mi je u ruke neki sendvič pa sam ih sada imala četiri.

Ušla sam u bus i bila jedina koja je sjela skroz naprijed, blizu učiteljice. Kada smo krenuli, shvatila sam da zapravo nema roditelja i da sam sama svoj vlasnik. Osjećala sam se kao odrasla osoba.

 Uzela sam onu unaprijed pripremljenu knjigu i izdržala sam čitajući ju sve do izlaza iz Čakovca. Slijedeća postaja bila je Koprivnica pa nakon nje Sesvete, a učiteljica nas je obavijestila da će nam usput društvo praviti učenici iz drugih škola koje ćemo pokupiti. Od Koprivnice je oko mene bilo sve puno iritantne djece koja su vikala i vodila razgovore tko se kome sviđa i slično. Umrla sam od dosade do Sesveta. Sva su sjedala već bila zauzeta i stvarno nisam mogla birati i izboriti se da sjedim sama. Neki dečko koji je izgledao kao srednjoškolac je sjeo pokraj mene. Morala sam sjediti s njim sve do Opatije. Ne znam zašto nisam pokušala voditi neki razgovor, to mi barem odlično ide! Samo smo šutjeli i pokušavali držati razmak od petnaest centimetara na sjedalima autobusa. Zaboravila sam reći da vozač nije bio iz Hrvatske pa to opravdava onu dugu vožnju. Vozili smo se još odprilike tri sata dok konačno nismo došli do hotela. Počeli smo u gužvanju izlaziti van iz busa. Jedva sam čekala da dobim karticu i odem na spavanje jer mi je odmor itekako bio potreban.

**Početak divnog prijateljstva**

Nakon što su učiteljice ispunile neke bezvezne papire, glasna većina pokupila je svoje kartice za sobu, a ja sam samo čekala i stajala iza grupice ljudi iz moje škole koji su se prepirali oko soba s učiteljicom.

E sada su se stvarno već svi dogovorili oko pravde i nepravde. Osim jedne cure. Došla je do mene kao da me zna sto godina. „Ti i ja smo skupa?“ rekla je. Ja sam samo bubnula: „Ma da“ nešto u to smislu. Ime joj je Laura. Lijepo joj stoji. Manja je od mene za nekih dvadesetak centimetara. Izgleda malo, ali moćno. Odmah smo se zapričale i uvjerljivo sprijateljile. Lauru sam već od prije znala iz viđenja. Često je glumila u školskim predstavama i jako mi je lijepo bilo slušati ju. Dobila sam dojam da njoj čovjek sve može reći i da se direktno slaže s tobom i nadograđuje temu koja te muči ili o kojoj želiš izvesti pravdu.

Uglavnom, nosile smo svoje teške torbe i kao prave pametnjakovićke krenule u potragu za svojom sobom. Neki mali hodnik u koji smo ušle imao je dva smjera. Srećom, ugledale smo lift koji nas je podigao do trećeg kata gdje je bila naša soba. Soba broj 217.

Na vrata je pokucala glasna Zoja, voditelj svih situacija s učiteljima pa tako i toga da se svi moramo okupiti dolje kod recepcije radi fotografiranja i odlaska na večeru.

Nakon večere smo otišli svatko u svoje sobe i opet dobili informaciju od Zoje da se svi trebamo naći u učiteljičinoj sobi kako bi se dogovorili o daljnjemu planu tko pliva koju tehniku, kako izgleda natjecanje i ono, meni najsmješnije, kada trebamo na spavanje. Sumnjam da su neki otišli spavati prije jedanaest, ali morali smo biti oprezni jer je učiteljica rekla da će se šetati hodnikom ili u prevedenom smislu, patrolirati.

 **Pokaži što znaš i možeš!**

Ujutro, nakon doručka, odjurili smo na autobus koji nas je ostavio negdje u blizini bazena u Rijeci. Polako me počela hvatati trema zbog natjecanja. Prvo su plivali dečki kraul pa cure kraul. Nakon što je to bilo gotovo, išlo je leđno dečki pa cure. Tu sam osjećala zahvat ruke oko grkljana. Ušla sam u prostoriju gdje smo morali davati iskaznice. Samo sam čekala da me ne uhvati napad panike. Došao je red da skočim u vodu i odradim svoj dio zadatka. Na zviždaljku sam skočila u vodu i pripremila se da krenem. Odjednom, noge su mi se same micale, a ruke bacale iza mene. Loš opis, ali osjećala sam tremu s adrenalinom. Bilo je neponovljivo, ali i stresno. Nakon što sam otplivala prvu rundu svog zadatka, na red je došla štafeta. To znači da plivam s ostalim curama i da u tom trenutku ovisimo jedna o drugoj. Prvo je trebalo biti leđno, a to je značilo da ja idem prva i da moram ponoviti sve ono od prije. No, nakon mog skoka u vodu, sve je pošlo krivo. Skočila sam prije vremena, a u toj želji da isplivam najbolje što mogu, nisam to ni primijetila. Samo sam plivala. Da bi me zaustavili, spustili su na mene neku mrežu, a to je značilo da se moram vratiti na početak i da sam se osramotila, ne samo uživo, pred očima publike, nego i na stranici Hrvatskog školskog sportskog saveza. Sreća da nas nisu diskvalificirali. Još i danas, kad se toga sjetim, propadam u zemlju od srama. Sjetim se svog šokiranog lica kada shvatim da me zaustavljaju mrežicom i vraćaju na početak.

Srećom, ni ekipa, a ni učiteljica, nisu mi zamjerili. Velika je stvar sudjelovati na državnom natjecanju. Velika stvar i nezaboravno iskustvo.

**Umorni i iscrpljeni, ali zadovoljni!**

Najbolji dio tog dana za mene je bilo kada smo sjeli u autobus za doma. Pitam se da li bih ušla u taj bus da sam znala da će povratak kući trajati devet sati. Puno pitanja sam postavljala sama sebi. Baš lijepo besplatno putovanje u Rijeku. Zaboravila sam spomenuti da sam nakon bazena izašla van bez jakne s mokrom kosom, ali mi ništa nije bilo. Dokaz da je sjedenje na hladnom betonu laž. Putem je padao mrak i već mi se vrtjelo u glavi pa nisam mogla više imati oči na Jakovljevom mobitelu, a niti na svojem. Sva sreća pa smo bili na ulazu u Čakovec. Jedva sam čekala izići van i otići kući. Uskoro mi se ispunila i ta želja.

Sve u svemu, bilo je to lijepo i nezaboravno iskustvo kojeg ću se uvijek rado sjećati. Bez obzira na onu situaciju s bazena. Ponovila bih opet, a s obzirom da se želje ispunjavaju, zašto da mi se i ova želja ne ispuni, barem još jednom.

     **Elena Abramović**

 7. razred

 OŠ „Petar Zrinski“ Šenkovec

 Mentor: Lidija Toth